**23.12.2021(1)**

**E-pasta nosaukums**

Par izmaiņām no 01.01.2022

**E-pasta teksts**

Nacionālais veselības dienests (turpmāk tekstā – Dienests) informē, ka no 01.01.2022 tiks veiktas izmaiņas Ministru kabineta 2018.gada 28. augusta noteikumos Nr. 555 „Veselības aprūpes pakalpojumu organizēšanas un samaksas kārtība” (turpmāk tekstā – Noteikumi Nr. 555).

Atbilstoši plānotajiem grozījumiem, tiks veiktas izmaiņas Noteikumu Nr. 555 11.pielikuma 16. punktā, paredzot papildus maksājumu ģimenes ārstu praksēm par sasniegtajiem atsaucības rādītājiem zarnu vēža skrīningā un prostatas vēža skrīningā, ja ģimenes ārsta praksē skrīninga mērķa grupā ir vismaz 20 pacienti.

Ģimenes ārsta prakse par sasniegtajiem atsaucības rādītājiem zarnu vēža skrīningā saņems maksājumu:

• 10 euro apmērā par katru veikto skrīninga izmeklējumu, ja sasniegta vismaz 20 līdz 40 % atsaucība;

• 20 euro apmērā par katru veikto skrīninga izmeklējumu, ja sasniegta vismaz 41 % atsaucība.

Attiecīgi par sasniegtajiem atsaucības rādītājiem prostatas vēža skrīningā, ģimenes ārstu prakse saņems maksājumu:

• 10 euro apmērā par katru veikto skrīninga izmeklējumu, ja sasniegta vismaz 60 līdz 70 % atsaucība;

• 20 euro apmērā par katru veikto skrīninga izmeklējumu, ja sasniegta vismaz 71 % atsaucība.

Informējam, ka maksājumi par sasniegtajiem skrīninga atsaucībās rādītājiem ģimenes ārsta praksei tiks izmaksāti divas reizes gadā - līdz 31. augustam (par periodu no 1. janvāra līdz 30. jūnijam) un līdz 31. martam (par periodu no 1. jūlija līdz 31. decembrim), paredzot, ka ne mazāk kā 30 % no maksājuma tiek novirzīti māsai vai ārsta palīgam (feldšerim).

Vienlaicīgi Dienests informē, ka plānotas izmaiņas arī pacientu pēcskrīninga izmeklējumu sniegšanas kārtībā, nosakot, ka no 01.01.2022 pacienta līdzmaksājums par pēcskrīninga izmeklējumiem netiks piemērots un turpmāk šīs izmaksas tiks segtas no valsts budžeta līdzekļiem.